E-kirjasto

**E-kirjasto** on Suomen kuntien yhteinen, yleisten kirjastojen kirjastopalvelu, josta voi lainata e-kirjoja e-kirjoja, äänikirjoja ja digilehtiä. E-kirjastoa käytetään E-kirjasto-sovelluksella, jonka voi ladata mobiililaitteelle sovelluskaupasta. Selainkäyttöliittymä julkaistaan myöhemmin.

E-kirjasto-sovellus perustuu avoimeen lähdekoodiin (Lyrasis, The Palace Project), jota on laajennettu paikallisilla komponenteilla. Tunnistautuminen perustuu vahvaan tunnistautumiseen Suomi.fi-palvelun kautta.

E-kirjastoa voivat käyttää ne Suomessa asuvat, joiden kotikunta on liittynyt E-kirjastoon. Vuoden 2025 lopussa E-kirjastoon oli liittynyt 280 kuntaa ja palvelun piirissä oli 97 prosenttia Suomessa asuvista. Palvelun rahoittavat kunnat, ja hinta on 0,7 euroa kunnan asukasta kohti vuodessa.

## E-kirjaston aineistot ja laina-ajat

E-kirjastossa on aineistoja suomeksi, ruotsiksi ja englanniksi sekä muun muassa espanjaksi, ranskaksi, venäjäksi, ukrainaksi ja pohjoissaameksi. E- ja äänikirjan voi lainata käyttöönsä kahdeksi viikoksi, minkä jälkeen kirja palautuu automaattisesti. Kirjan voi myös itse palauttaa ennen laina-ajan päättymistä. Lehteä voi lukea kaksi tuntia kerrallaan.

Lukuoikeuksia on rajallinen määrä, joten suosituimpia kirjoja voi jonottaa varaamalla niitä. Aineistoja hankitaan jatkuvasti lisää, joten uutta luettavaa ja kuunneltavaa tulee viikoittain. Kirjojen lisenssit ovat voimassa määräajan (yleensä vuoden), jonka jälkeen ne voidaan uusia tai ottaa valikoimaan uusia kirjoja. E-kirjaston kokoelmapolitiikassa tavoitteeksi on määritelty laaja-alainen, monipuolinen ja -ääninen kokoelma, jonka aineistoista suurinta osaa lainataan koko ajan aktiivisesti.

Aineiston valitsevat aineistotyöryhmät, jotka koostuvat yleisten kirjastojen työntekijöistä eri puolilta Suomea. Aineiston hankintaehdotuksia voi jättää palautelomakkeella, joka on sovelluksen asetukset-välilehdellä.

* Käyttö tapahtuu ensisijaisesti E-kirjasto-mobiilisovelluksella (Android/iOS).
* Kirjautuminen tehdään vahvalla tunnistautumisella (esim. pankkitunnukset tai mobiilivarmenne).
* Lainat palautuvat automaattisesti laina-ajan päätyttyä.

## Palvelun tuottajat
Palvelun tuottaa  Kansalliskirjasto yhteistyössä yleisten kirjastojen kanssa.

## Historia
E-kirjastoa valmisteltiin Helsingin kaupunginkirjaston  hallinnoimassa ja opetus- ja kulttuuriministeriön rahoittamassa e-kirjastohankkeessa. E-kirjasto siirtyi osaksi Kansalliskirjastoa 1. tammikuuta 2024 ja se avattiin käyttöön 29. huhtikuuta 2024. Kehityksen alkuunpanijana toimi hämeenlinnalainen it-alan kansantajuistaja Joona Kutilainen-Pennanen, joka hankkeen jälkeen siirtyi E-kirjaston teknologiavastuuseen Kansalliskirjastoon.

### E-kirjastohankkeen tavoitteina olivat
* E-kirjasto tukee kirjastojen yleistä sivistystehtävää.
* E-kirjasto auttaa ylläpitämään yleisten kirjastojen merkitystä yhteiskunnassa.
* E-kirjasto lisää asiakkaiden yhdenvertaisuutta aineiston saavutettavuuden kautta.
* Yhteisellä e-kirjastolla edistetään e-kirjojen käyttökokemusta ja yhtenäistetään nykyisillään hajanaista kenttää.

## Lähteet
* E-kirjaston verkkosivut
* E-kirjastohanke
* Kirjastot (OKM)

### Viitteet

## Aiheesta muualla
* Tietoa E-kirjastosta yleisten kirjastojen työntekijöille
* E-kirjasto-sovellus, Android
* E-kirjasto-sovellus, iOS